SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 269

**2022. gada 27. februārī plkst. 20.00**

Attālināta sēde videokonferences formātā

Sēdē piedalās:

*komisijas locekļi:*

**Juris Rancāns – komisijas priekšsēdētājs**

**Edvīns Šnore – komisijas sekretārs**

**Ainārs Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Atis Zakatistovs – Finanšu ministrijas parlamentārais sekretārs**

*Uzaicinātās personas:*

* Aizsardzības ministrijas parlamentārā sekretāre **Baiba Bļodniece**
* Ministru prezidenta parlamentārā sekretāre **Evika Siliņa**
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**
* Ārlietu ministrijas parlamentārā sekretāre **Zanda Kalniņa-Lukaševica**
* Ārlietu ministrijas Latvijas pārstāve starptautiskajās cilvēktiesību institūcijās **Kristīne Līce**
* NATO Stratēģiskās komunikācijas izcilības centra direktors **Jānis Sārts**
* Valsts drošības dienesta priekšnieka vietnieks **Ēriks Cinkus**
* Tieslietu ministrijas valsts sekretārs **Mihails Papsujevičs**
* Saeimas Juridiskās komisijas priekšsēdētājs **Juris Jurašs**
* Saeimas Tautsaimniecības, agrārās, vides un reģionālās politikas komisijas priekšsēdētājs **Krišjānis Feldmans**

**Saeimas Juridiskā biroja vadītāja Dina Meistere un vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultantes Inese Silabriede un Brenda Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Iespējamā komisijas iniciatīva grozījumiem Nacionālās drošības likumā un Pilsonības likumā.**

**2. Dažādi.**

J.Rancāns atklāj komisijas ārkārtas sēdi, konstatē tiešsaistē esošos komisijas locekļus; informē, ka deputāts M.Šteins sēdē nevar piedalīties, jo šobrīd atrodas lidmašīnā atceļā no starptautiskas sanāksmes. Atsaucas uz šābrīža situāciju Ukrainā un tās saistību ar visas Eiropas nākotni.

Iepazīstina ar izskatāmo darba kārtību un steidzamo nepieciešamību izskatīt un pieņemt grozījumus Nacionālās drošības likumā (turpmāk – NDL) un Pilsonības likumā (turpmāk – PL). Informē par izstrādātajām redakcijām. Šādi grozījumi nepieciešami, lai brīvprātīgie no Latvijas varētu piedalīties militārajās darbībās Ukrainas nacionālo spēku pusē, un par to netiktu sodīti. Komisijas sēdē piedalās arī Juridiskās komisijas priekšsēdētājs J.Jurašs, kas ir svarīgi operatīvai rīcībai, ja diskusijas gaitā atklātos nepieciešamība izdarīt grozījumus arī Krimināllikumā (turpmāk – KL).

Informē, ka šie likumprojekti Saeimā tiks iesniegti kā Aizsardzības, iekšlietu un korupcijas novēršanas komisijas (turpmāk – AIKNK, komisija) likumprojekti.

Dod vārdu likumprojektu iniciatīvas autoriem – Aizsardzības ministrijas (turpmāk – AM) pārstāvjiem.

B.Bļodniece informē, ka NDL likumprojekts izstrādāts saistībā ar Krievijas Federācijas (KF) izraisīto karadarbību Ukrainā, pieļaujot, ka būs Latvijas Republikas (LR) pilsoņi, kuri varētu gribēt palīdzēt Ukrainas Bruņotajiem spēkiem vai arī Ukrainas pretošanās kustībai. Esošais likums to neļauj. Atbilstoši Ukrainas prezidenta 27. februāra dekrētam ir radīts Ukrainas starptautiskā teritoriālās aizsardzības leģions, kurš tiks veidots no ārzemniekiem. Lai šajā leģionā varētu reģistrēties atbilstoši nosacījumiem, tiek paredzēts, ka personas var vērsties savas valsts Ukrainas vēstniecībās pie aizsardzības jautājumu atašejiem, lai varētu iesaistīties teritoriālajos spēkos, kas Ukrainā ir mūsu Zemessardzei līdzīga struktūra.

Vienlaikus likumprojekts paredz, ka šie nosacījumi neattieksies uz mūsu cilvēkiem, kuri iesaistīsies karadarbībā KF pusē vai separātisko struktūru sastāvā. Uz šīm personām tiks attiecinātas esošās NDL, PL un KL normas.

B.Bļodniece informē, ka ir sagatavoti arī nepieciešamie PL grozījumi.

Demonstrē un izskaidro piedāvāto NDL grozījumu redakciju. Likuma 3.1 panta pirmās daļas 1.punkta redakcija, kurā ietverts valstu uzskaitījums, kuru militārajos spēkos drīkst dienēt Latvijas pilsoņi, tiek papildināta ar vārdiem “Ukrainas dienestā”, kā arī pārejas noteikumi atbilstoši tiek papildināti ar 20.punktu. Likuma grozījumu spēkā stāšanās paredzēta nākamajā dienā pēc to izsludināšanas. Tiek noteikts arī pienākums reģistrēties Nacionālo bruņoto spēku rezerves uzskaites sarakstā. Šī ir absolūti brīvprātīga katras personas izvēle, bet reģistrācija ir nepieciešama vienīgi tāpēc, lai valstij par to būtu informācija.

B.Bļodniece demonstrē un izskaidro arī analogus grozījumus Pilsonības likumā. PL 12. panta trešā daļa pēc vārda “Jaunzēlandes” tiek papildināta ar vārdu “Ukrainas”; tāpat arī 24. panta pirmās daļas 2.punktā. Likuma spēkā stāšanās nosacījumi tādi pat kā NDL.

B.Bļodniece akcentē, ka šo likumdošanas iniciatīvu pamatojums ir neradīt šķēršļus cilvēkiem, kuri jau šodien brīvprātīgi vēlas doties palīgā Ukrainas teritoriālajiem spēkiem. Pateicas komisijai par darba operativitāti.

J.Rancāns pateicas par sniegto informāciju, aicina turpināt diskusiju. Aicina deputātus pieteikties diskusijai *webex* čatā; vēlas uzklausīt citu atbildīgo institūciju viedokli par izskatāmajiem likumu grozījumiem. Dod vārdu Iekšlietu ministrijas (turpmāk – IeM) pārstāvjiem.

V.Vītoliņš informē, ka IeM atbalsta abus likumprojektus.

J.Rancāns dod vārdu Ārlietu ministrijas (turpmāk – ĀM) pārstāvjiem.

Z.Kalniņa-Lukaševiča ĀM vārdā pateicas kolēģiem par operatīvi sagatavotajiem likumprojektiem. Iesaka vēl izdiskutēt spēkā stāšanās nosacījumu, lai nerastos birokrātiski šķēršļi izpildei. Aicina uzklausīt K.Līces viedokli par starptautisko tiesību aspektu.

K.Līce informē, ka nesaskata riskus no starptautisko tiesību viedokļa. Tas ir katras valsts nacionāls lēmums, ko uzskatīt par sodāmu darbību, un ko ne.

J.Rancāns dod vārdu Saeima Juridiskā biroja pārstāvjiem; īpaši vēlas komentāru par spēkā stāšanās laiku.

L.Millere norāda uz neprecizitātēm likumprojekta tekstā, aicina to labot. Jautājumā par spēkā stāšanās laiku kā būtisku atzīmē nepieciešamību Saeimā šiem likumprojektiem noteikt “lielo steidzamību”. Tādā gadījumā nebūtu vajadzīgs noteikt 10 dienu termiņu. Iesaka arī pārskatīt NDL pārejas noteikuma tekstu, ņemot vērā, vai šī būs norma uz laiku, vai pastāvīga.

*Notiek diskusija par “lielās steidzamības” gadījumu, un tās saistību ar likumu spēkā stāšanās laika nosacījumiem. Viedokļus un prognozes izsaka J.Rancāns, L.Millere, Z.Kalniņa-Lukaševica, R.Bergmanis un E.Siliņa.*

J.Rancāns dod vārdu NATO Stratēģiskās komunikācijas izcilības centra direktoram J.Sārtam, bet konkrētajā brīdī viņš nav pieslēdzies.

Aicina Tieslietu ministrijas (turpmāk – TM) pārstāvjus izteikties par likumprojektiem.

J.Jurašs informē, ka TM ir apsvērumi, kurus vajadzētu šajā sēdē izdebatēt, bet TM pārstāvis pieslēgsies nedaudz vēlāk.

J.Rancāns aicina komisijas deputātus izteikties.

M.Možvillo atsaucas uz saviem WhatsApp čatā izteiktajiem apsvērumiem, aktualizē iespējamu NBS karavīru un zemessargu dalību Ukrainā; pauž bažas, ka Krievija šādu faktu varētu izmantot dezinformācijai pret mums.

B.Bļodniece neredz pamatu šādām bažām, jo Latvijas militārpersonām ir savi obligāti noteikumi, kuri tām jāievēro. Ir atsevišķi likumi. Karavīri nedrīkst piedalīties nekādās militārās operācijās bez Saeimas apstiprināta mandāta.

J.Rancāns aicina M.Papsujeviču izteikt TM apsvērumus par abiem likumprojektiem.

M.Papsujevičs atzīmē, ka NDL attiecīgā norma savulaik tika izstrādāta saistībā ar dubultpilsonības jautājumiem, kas ir pamatā pantā ietvertajam valstu uzskaitījumam. Aktualizē karavīru ievainojamības un ārstēšanās aspektu, kuru risina sarakstā ietvertās valstis. Nav skaidrības, kā tas notiks Ukrainas gadījumā. TM saredz risinājumu starpvalstu līgumā, bet tad var izveidoties situācija, ka Latvija kļūst par šī kara dalībnieci. Šis jautājums ir jāizdiskutē.

B.Bļodniece neredz iemeslu bažām no juridiskā viedokļa, jo likumā ir precīzi uzskaitītas valstis. Uz Ukrainas kara dalībniekiem attiektos tie paši nosacījumi. Atzīmē arī, ka šobrīd mūsu piedāvājums Ukrainai slēgt starpvalstu līgumu, būtu traucēklis viņu tā jau smagajā cīņā, tas aizņemtu laiku, kurš nepieciešams aktuālāku problēmu risināšanai. Tur šobrīd notiek karš.

M.Papsujevičs uzsver, ka šis jautājums ir jāpatur prātā, un tas būs jārisina vēlāk.

B.Bļodniece akcentē, ka šīs personas ir brīvprātīgie, un valsts par viņiem neuzņemas tiešu atbildību. Šobrīd nav skaidrs konkrēts šādu cilvēku skaits.

J.Rancāns interesējas par ĀM viedokli.

Z.Kalniņa-Lukaševica uzsver, ka šobrīd mēs nekādā gadījumā nedrīkstam apgrūtināt Ukrainas valdību un Radu ar šādu starptautisko līgumu slēgšanu. Akcentē brīvprātības momentu, dalībnieki paši uzņemas risku. Par karā gūtajiem ievainojumiem sākumā parūpēsies Ukrainas puse, bet vēlāk – Latvija. Mums jau ir pieredze ar Ukrainas karavīru ārstēšanu mūsu medicīnas iestādēs.

M.Papsujevičs atzīmē, ka šajā diskusijā ir izrunāts arī brīvprātības jautājums, tādēļ TM vairāk jautājumu nav.

M.Možvillo interesējas par karavīru apdrošināšanas iespējām.

B.Bļodniece atzīmē, ka tas ir taisnīgi, bet nedomā, ka atradīsies apdrošināšanas kompānijas, kas tādus līgumus gribēs noslēgt. Ir jāapzinās, ka šīs darbības ir cilvēku pašu risks. Ja dzīve parādīs, ka šajos likumos vēl ir nepieciešami grozījumi un precizējumi, tie arī atbilstoši tiks izdarīti.

E.Siliņa informē, ka sēdes laikā ir noskaidrots, ka būs “lielā steidzamība”, tādēļ likumprojektu tekstā var droši ierakstīt nākamo dienu kā spēkā stāšanās laiku. Uzsver, ka likuma redakciju vienmēr var uzlabot, bet šajā gadījumā svarīgi ir to pieņemt maksimāli ātri.

B.Bļodniece uzsver, ka šis būs svarīgs signāls Ukrainai.

L.Millere informē, ka ir konsultējusies ar D.Meisteri; uzsver, ka NDL ieteiktā pārejas noteikumu norma ir pastāvīga rakstura, tādēļ iesaka citu 20.punkta redakciju. Iesaka arī 3.1 panta precizētu redakciju.

B.Bļodniece piekrīt ieteiktajiem normas precizējumiem. Vēl iespējams par to konsultēties un precizēt redakciju.

*Notiek diskusija par labāku NDL likumprojekta redakciju. Komisijas deputāti, L.Millere, B.Bļodniece, E.Siliņa un Z.Kalniņa-Lukaševica vienojas par precizētu redakciju, kura būs pamats komisijas iesniegtajam likumprojektam.*

M.Možvillo interesējas par vietu, kur brīvprātīgajiem pieteikties.

B.Bļodniece informē, ka tā būs Ukrainas vēstniecība Latvijā. Informācija par šo jautājumu būs atrodama rīt portālā *sargs.lv*.

J.Rancāns aicina komisiju konceptuāli nobalsot par likumprojekta “Grozījumi Nacionālās drošības likumā” redakciju kā komisijas likumprojektu un tā iesniegšanu Saeimā.

*Notiek balsojums: par – 8 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, A.Zakatistovs); pret – 0; atturas – 0. Likumprojekts vienbalsīgi atbalstīts.*

J.Rancāns aicina nobalsot par likumprojekta steidzamību.

*Notiek balsojums: par – 8 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, A.Zakatistovs); pret – 0; atturas – 0. Likumprojekta steidzamība vienbalsīgi atbalstīta.*

J.Rancāns aicina noteikt ziņotāju par likumprojektu. Piesakās par ziņotāju.

*Komisijas deputātiem nav iebildumu.*

J.Rancāns aicina nenoteikt priekšlikumu iesniegšanas termiņu otrajam lasījumam, ja būs iespējams to pieņemt uzreiz. Ja būs iebildumi, tad noteikt 5 minūtes.

*Komisijas deputātiem nav iebildumu.*

**LĒMUMS:**

- atbalstīt komisijas sagatavoto likumprojektu “Grozījumi Nacionālās drošības likumā” un virzīt to izskatīšanai Saeimā;

- lūgt Saeimu noteikt likumprojektam steidzamības statusu;

**-** lūgt Saeimu izskatīt likumprojektu pirmajā lasījumā bez atkārtotas izskatīšanas komisijā;

**-** lūgt Saeimu izskatīt likumprojektu uzreiz otrajā lasījumā bez priekšlikumu iesniegšanas termiņa;

**-** ja deputāti iebilst pret tūlītēju likumprojekta izskatīšanu otrajā lasījumā, noteikt priekšlikumu iesniegšanas rezerves termiņu – 5 minūtes;

**-** noteikt deputātu J.Rancānu par ziņotāju Saeimas sēdē par šo likumprojektu.

J.Rancāns aicina komisiju konceptuāli nobalsot par likumprojekta “Grozījumi Pilsonības likumā” redakciju kā komisijas likumprojekta iesniegšanu Saeimā.

*Notiek balsojums: par – 8 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, A.Zakatistovs); pret – 0; atturas – 0. Likumprojekts vienbalsīgi atbalstīts.*

J.Rancāns aicina nobalsot par likumprojekta steidzamību.

*Notiek balsojums: par – 8 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, A.Zakatistovs); pret – 0; atturas – 0. Likumprojekta steidzamība vienbalsīgi atbalstīta.*

J.Rancāns aicina noteikt ziņotāju par likumprojektu. Piesakās par ziņotāju.

*Komisijas deputātiem nav iebildumu.*

J.Rancāns aicina nenoteikt priekšlikumu iesniegšanas termiņu otrajam lasījumam, ja būs iespējams to pieņemt uzreiz. Ja būs iebildumi, tad noteikt 5 minūtes.

*Komisijas deputātiem nav iebildumu.*

**LĒMUMS:**

- atbalstīt komisijas sagatavoto likumprojektu “Grozījumi Pilsonības likumā” un virzīt to izskatīšanai Saeimā;

- lūgt Saeimu noteikt likumprojektam steidzamības statusu;

**-** lūgt Saeimu izskatīt likumprojektu pirmajā lasījumā bez atkārtotas izskatīšanas komisijā;

**-** lūgt Saeimu izskatīt likumprojektu uzreiz otrajā lasījumā bez priekšlikumu iesniegšanas termiņa;

**-** ja deputāti iebilst pret tūlītēju likumprojekta izskatīšanu otrajā lasījumā, noteikt priekšlikumu iesniegšanas rezerves termiņu – 5 minūtes;

**-** noteikt deputātu J.Rancānu par ziņotāju Saeimas sēdē par šo likumprojektu.

2. Dažādi.

E.Šnore interesējas par IeM un TM darbību un virzību jautājumā par pilsonības atņemšanu Pjotram Avenam.

M.Papsujevičs informē, ka situācija ir zināma, bet risinājumam pagaidām ir tikai darba versijas. Varbūt tiks izstrādāts speciāls likums. Komisija par tālāko tiks informēta.

M.Možvillo aktualizē Krievijas banku atslēgšanu no SWIFT sistēmas; interesējas par iespējamām problēmām Krievijas pensiju saņēmējiem Latvijā.

E.Siliņa informē, ka problēma ir apzināta, notikušas konsultācijas ar Finanšu un kapitāla tirgus komisiju. Akcentē prioritāti – izolēt Krieviju no visiem resursiem. Tiek meklēti risinājumi pensiju izmaksu jautājumam.

A.Zakatistovs akcentē, ka šīs ir sankcijas. Mums nav nevienam par to jātaisnojas.

R.Bergmanis pateicas kolēģiem par operatīvu un atbildīgu darbu. Interesējas par darba iespējām komisijā klātienē.

J.Rancāns informē, ka deputātiem ir iespējas no 1. marta nākt uz sēdēm ar saviem datoriem uz komisijas zāli. Uzaicinātās personas līdz marta beigām sēdēm pieslēgsies attālināti. Pagaidām strādāsim hibrīda variantā. Uzsver attālinātās komunikācijas efektivitāti, īpaši šādā situācijā.

Akcentē komisijas sēdē paveiktā nozīmi, atbalstot cīnītājus Ukrainā.

Informē, ka 28. februārī plkst. 9.00 notiks Saeimas sēde, kurā tiks izskatīti abi komisijas likumprojekti.

J.Rancāns pateicas visiem par darbu un slēdz sēdi.

Sēde pabeigta plkst. 21.00.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore